कीर्तिमानको पर्खाइमा एलिना
के एउटै परिवारका दुई सदस्यले पिपल्स च्वाइस अवार्ड जितेको कीर्तिमान बन्न सक्छ त ? त्यो पनि एकै खेलबाट । यसपालि टेबलटेनिसकी एलिना महर्जनको मनोनयनले त्यो अवसर दिएको छ ।
काठमाडौँ — के एउटै परिवारका दुई सदस्यले पिपल्स च्वाइस अवार्ड जितेको कीर्तिमान बन्न सक्छ त ? त्यो पनि एकै खेलबाट । यसपालि टेबलटेनिसकी एलिना महर्जनको मनोनयनले त्यो अवसर दिएको छ ।चैत ८ मा हुने १८ औं एनएसजेएफ–पल्सर स्पोर्ट्स अवार्डमा पिपल्स च्वाइज विजेताले त्यो कीर्तिमानको छिनोफानो गर्नेछ । यसअघि एलिनाको परिवारमा नविता श्रेष्ठले यो अवार्ड जितिसकेकी छन् । नाताले भाउजु नविता टीटी बोर्डमा एलिनाको निकट प्रतिद्वन्द्वी नै हुन् ।एलिनाको अनुहारमा जब खुसी छाउँछ, जब मन्द मन्द हाँसो फुट्छ । त्यो साँच्चै मनमोहक हुन्छ अनि अनुहारमा हल्का ‘खाल्डो’ बस्छ । त्यसै पनि एलिना धेरै बोल्न रूचाउँदिनन् । तर, उनको अनुहारले नै सबथोक भनिरहेको हुन्छ । टेबलटेनिसमा महिला च्याम्पियन हुने उनको भोक छ । च्याम्पियनमा जतिबेला एलिनाको नाम आउँछ, त्यसै पनि भाउजु नविताको पनि नाम जोडिने छ ।एउटै घरमा एकपछि अर्को उत्कृष्ट खेलाडी भयो भने हुने नै यस्तो हो । त्यो पनि खुसीको मामलामा । टेबलटेनिस प्रशिक्षक राकेश महर्जनले धेरै वर्षअगाडि नयाँबजारस्थित आफ्नो घरमा टेबलटेनिस खेल के भित्र्याए, परिवार सबै सदस्य खेलाडी जस्तै बने । एलिना र अरू दुई दिदीबहिनी । पछि त्यो घरमा नविता पनि भित्रिइन् । त्यसअघि नै नविता च्याम्पियन थिइन् । पछि पनि च्याम्पियन रहिन् । त्यो पनि कीर्तिमान लगातार आठपल्ट ।त्यसमध्ये पछिल्ला पाँच अवसरमा नविता च्याम्पियन हुँदा उपविजेता यिनै एलिना रहिन् । को जित्यो, को हार्‍यो । त्यो आफ्नो ठाउँमा छ । एलिना छिन् र पो नविता पनि छिन् । भनिरहनुपर्दैन, नेपाली टेबलटेनिसले पाएका उत्कृष्ट महिला खेलाडीमध्ये एक हुन् एलिना । उनको नाममा दक्षिण एसियाली खेलकुद (साग) मा जितेको दुई कांस्य छ । एउटा महिला डबल्समा । त्यो भयो १२ औं सागको । अर्को टिम इभेन्ट्समा । त्यो भयो १३ औं सागको ।भारतमा सम्पन्न १२ औं सागमा डबल्समा पदक जित्दा एलिनाको पार्टनर को थिइन् होला ? अनुमान सहज छ । उनै नविता थिइन् । नविता आफैं पनि पिपल्स च्वाइस अवार्ड जितिसकेकी खेलाडी हुन् । अब के एकै परिवारका दुई सदस्यले पिपल्स च्वाइस अवार्ड जितेको कीर्तिमान बन्न सक्ला त ? किन नसक्नु । यसका लागि नेपाली टेबलटेनिस मन पराउनेले एलिनाको नाममा भोटिङ गर्नुपर्नेछ । एलिनाका प्रशंसकले उनको नाममा भोटिङ गर्न प्रेरित गर्न सक्नुपर्छ । केही गाह्रो छैन, यो काम । विद्युतीय भुक्तानी माध्यम ई–सेवाबाट मतदान गर्न सकिन्छ अनि एनएसजेएफ पल्सर स्पोर्टस अवार्डको फेसबुक पेजमा गएर लाइक गर्न सकिन्छ ।फेरि एलिनामै फर्कने हो भने उनलाई आफ्नो खेलमा के राम्रो र के नराम्रो छ, त्यो राम्रैसँग थाहा छ । उनी चाहन्छिन्, ढंगको प्रशिक्षण व्यवस्था होस्, खुलेर खेल्ने माहोल होस्, कुनै दिन नेपाल च्याम्पियन त हुने नै छ होला, अन्तर्राष्ट्रिय स्तरमै पनि केही गर्न सकिन्छ । ठ्याक्कैभन्दा अहिलेको उनको अर्जुनदृष्टि छ ‘नेपाल च्याम्पियन हुने’ । उनको खेलको सबैभन्दा राम्रो पक्ष हो, आक्रामक हुनु । मीठो न मीठो फोरह्यान्ड हान्छिन् उनी ।सायद प्रतिद्वन्द्वी टिमको आक्रमणमा दिने प्रतिक्रियामा केही सुस्त छिन् कि ? फुटवर्कमा अलिक सुधार आवश्यक हो कि ? अझ झनक्क रिसाउने बानी पनि छ कि ? उनमा यी कमजोरी नभएका होइनन् । विश्व खेलकुदमा सबै पक्षका पूर्ण खेलाडी कहाँ पाइन्छ र ? मुख्य कुरा लक्ष्य प्राप्तिका लागि गरिने साधना हो । यसमा एलिना पटक्कै कन्ज्युस्याइँ गरिरहेकी छैनन् । खेल्नका लागि नियमित अभ्यास, कडा मिहिनेत त भयो नै । उनी आफू मानसिक रूपमा बलियो हुन मेडिटेसन पनि गर्छिन् ।मेडिटेसन मात्र होइन, अन्य खाले मानसिक अभ्यास पनि । एलिनाबारे एउटा अर्को तथ्य छ । उनी पेपरक्राफ्टकी निकै राम्रा कलाकार हुन् । कम बोल्ने बानी भयो नै । बरू खुरुखुरु कागजको मदतले नयाँ–नयाँ सिर्जना गरिरहेकी हुन्छिन् । यसले उनलाई खुसी बनाउँछ, शकुन मिल्छ । त्यो दिन उनी अझ खुसी हुनेछिन्, जतिबेला नेपाल च्याम्पियन हुनेछिन् । यसका लागि शुभकामना । अहिलेका लागि उनी यही पल्सर स्पोटर््स अवार्डमा केन्द्रित हुन चाहन्छिन् ।उनलाई राम्रोसँग थाहा छ, पिपल्स च्वाइस अवार्ड जित्नका लागि साथीभाइ उठ्नुपर्छ, सिंगै नेपाली टेबलटेनिस जुर्मुराउनुपर्छ । उनकै आफ्नै परिवारको सहयोग त चाहियो नै । दाइ राकेश अनि भाउजु नविताको । फेरि उनी नेपाल पुलिस क्लबसँग आबद्ध खेलाडी हुन् । नेपाल प्रहरीले पनि उनलाई आम खेलप्रेमीमाझ लोकप्रिय खेलाडी बन्न उत्तिकै धेरै मद्दत गर्न सक्छ । विश्वास गरौं, एलिनाको नेपाल च्याम्पियन हुने लक्ष्यमा पिपल्स च्वाइस अवार्ड एउटा बलियो खुड्किलो बन्नेछ ।